Aktivisten Lars Kragh Andersen er på spil igen. Nu har han angiveligt lækket statsministerens private telefonnummer, men telefonen er lukket

Den tidligere politibetjent Lars Kragh Andersen, 33, kendt som 'Hash-Lars', er på spil igen.

Han blev i juni anholdt af politiet og sigtet for 10 kriminelle forhold, blandt andet læk af statsminister Helle Thorning-Schmidts personnummer.

Nu har Lars Kragh Andersen på sin hjemmeside frihedsaktivisten.com angiveligt lækket Thornings private telefonnummer og hendes email-adresse i statsministeriet.

Eks-betjenten hævder, at oplysningerne stammer fra en anonym kilde, der er ansat i et af ministerierne på Slotsholmen.

Nummeret er lukket

Mobilnummeret er dog lukket, når man ringer til det: 'Nummeret eksisterer ikke', lyder en automatstemme.

Københavns politi har endnu ikke modtaget en anmeldelse fra statsministeriet om den påståede lækage, men politiet undersøger alligevel, om der er begået en ny forbrydelse.

- Vi moniterer løbende, hvad Lars Kragh Andersen skriver på sine hjemmesider og på facebook, og hvis vi konstaterer ulovligheder, får vi siderne lukket. Det er allerede sket flere gange, siger politikommissær Hans Erik Raben, afdelingen for personfarlig kriminalitet.

Lars Kragh Andersen har nu flyttet sine internet-aktiviteter til en internetserver i Mellemamerika i forsøget på at gøre det sværere for politiet at lukke hans hjemmesider.

I juni ventede politiet på 'frihedsaktivisten' Lars Kragh Andersen, da han var med i et indslag i TV 2-programmet 'Go' Morgen Danmark'.

Se også: Tidl. københavnsk betjent anholdt for læk af Thornings cpr-nr.

Han blev sigtet for blandt andet æreskrænkelse af politifolk og efter persondataloven, fordi han havde offentliggjort statsminister Helle Thorning-Schmidt og forsvarsminister Nicolai Wammens personnumre for at sætte fokus på overvågningen i Danmark.

Håber på snarlig dom

Der er endnu ikke rejst tiltale i sagen, men politiet håber på en snarlig dom i sagen, som får betydning, hvis Lars Kragh Andersen efter en dom fortsætter med at lække oplysninger:

- Når vi har en dom, får vi bedre mulighed for eventuelt at begære ham varetægtsfængslet, hvis han begår ny kriminalitet, siger Hans Erik Raben.

Ifølge sigtelserne har Lars Kragh Andersen brugt æreskrænkende ord om flere politifolk og kaldt dem planterøvere og penis-belurere. Han lagde deres billeder, navne og adresser på internettet.

Lars Kragh Andersen blev kendt som 'Hash-Lars', da han sagde sit job som politibetjent op i protest mod hashlovgivningen. Som en provokation var han i besiddelse af 10 joints og sendte en klump hash på syv gram til Skattecenter København.

Se også: Solgte hash fra Morten Bødskovs Facebook-side

I maj 2013 blev han idømt 14 dages betinget fængsel ved Københavns Byret. Han tilstod blankt seks forhold, to overtrædelser af racismeparagraffen 266 b og to gange besiddelse af hashen og de 10 joints, som han blandt andet solgte for 20 kr. stykket via indlæg på daværende justitsminister Morten Bødskov og retsordfører Tom Benckes åbne Facebook-profiler.

Dom ingen skræk

- Jeg regnede med en strengere straf. En dom på 14 dage afskrækker mig ikke. Det er en billig pris for at kæmpe for flere frihedsrettigheder, sagde Lars Kragh Andersen efter dommen til Ekstra Bladet.

Lars Kragh Andersen, der ifølge sin facebook-profil er flyttet til 'Mogadishu i Somalia', siger til Ekstra Bladet, at han er forberedt, hvis politiet sigter ham for at have lækket Thornings privatnummer og mail-adresse:

- Det skræmmer mig ikke eller får mig til at handle anderledes. Netop i dag har jeg fået en skrivelse fra Datatilsynet, der undersøger min nye hjemmeside frihedsaktivisten.com. Sådan gør Staten, lukker munden på folk, som irriterer den. Men serveren står i Panama, så de får ikke så nemt ved at lukke den, siger Lars Kragh Andersen.

Han har det godt med at have lækket statsministerens privatnummer, og han vil gøre det igen, hvis han får fingre i Helle Thornings-Schmidts nye nummer:

- Jeg kunne ikke drømme om at gøre det med almindelige mennesker. Det skal ses i forhold til, hvad magthaverne gør ved os med øget overvågning, lukkethed i forvaltningen og mørklægningsloven, siger Lars Kragh Andersen.